**Sub vremea unui cerb sau unui zbor**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Își dezveleau în vânt plopii tulpina

și nalte vârfuri norii atingeau;

Un stol de zmei îmi contura suișul

pe rădăcini ce ploi reverberau.

Parc-adunasem liniștea din timpuri,

pe unde nici picior de muritor

nu mai trecuse vreme de o eră;

Ploua tihnit, ploua pătrunzător...

Suind pe culmea aprigelor vânturi

- poteca turmelor, spre infinit -

îmi săgetau aripile de suflet

copaci înalți cu brațul arcuit.

,,Nu te sui acolo, mai degrabă

rămâi cu noi în liniștea din vânt!''

ziceau neumblătorii de aramă,

ce-mi îngropau zburarea în pământ.

Mă cufundam în seve de mătase,

sub vremea unui cerb sau unui zbor,

și mă predam semințelor fecunde,

ca sclav al lutului nemuritor.